CELEX: 32015D1753
Language: bg
Date: 2015-09-30 00:00:00
Title: Решение (ЕС) 2015/1753 на Комисията от 30 септември 2015 година за потвърждаване участието на Италия в засиленото сътрудничество в областта на създаването на единна патентна закрила

1.10.2015   
            
            
               BG
            
            
               Официален вестник на Европейския съюз
            
            
               L 256/19
            
         РЕШЕНИЕ (ЕС) 2015/1753 НА КОМИСИЯТА
   от 30 септември 2015 година
   за потвърждаване участието на Италия в засиленото сътрудничество в областта на създаването на единна патентна закрила
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 328, параграф 1 и член 331, параграф 1 от него,
   като взе предвид Решение 2011/167/ЕС на Съвета от 10 март 2011 г. за разрешаване на засилено сътрудничество в областта на създаването на единна патентна защита (1),
   като взе предвид нотификацията от страна на Италия относно намерението ѝ да участва в засиленото сътрудничество в областта на създаването на единна патентна закрила,
   като има предвид, че:
   
               (1)
            
            
               На 10 март 2011 г. Съветът взе решение за разрешаване на засиленото сътрудничество между Австрия, Белгия, България, Чешката република, Кипър, Дания, Естония, Финландия, Франция, Германия, Гърция, Унгария, Ирландия, Латвия, Литва, Люксембург, Малта, Нидерландия, Полша, Португалия, Румъния, Словения, Словакия, Швеция и Обединеното кралство в областта на създаването на единна патентна закрила.
            
         
               (2)
            
            
               На 17 декември 2012 г. Европейският парламент и Съветът приеха Регламент (ЕС) № 1257/2012 (2).
            
         
               (3)
            
            
               На 17 декември 2012 г. Съветът прие Регламент (ЕС) № 1260/2012 (3).
            
         
               (4)
            
            
               Италия уведоми за намерението си да участва в засиленото сътрудничество в областта на единната патентна закрила с писмо от 2 юли 2015 г., чието получаване беше регистрирано от Комисията на 20 юли 2015 г.
            
         
               (5)
            
            
               Комисията отбелязва, че нито в Решение 2011/167/ЕС, нито в регламенти (ЕС) № 1257/2012 и (ЕС) № 1260/2012 са предвидени специални условия за участие в засиленото сътрудничество в областта на единната патентна закрила и че участието на Италия следва да увеличи ползите от това засилено сътрудничество,
            
         ПРИЕ НАСТОЯЩОТО РЕШЕНИЕ:
   Член 1
   Участие на Италия в засиленото сътрудничество
   1.   Потвърждава се участието на Италия в засиленото сътрудничество в областта на единната патентна закрила, разрешено с Решение 2011/167/ЕС.
   2.   Регламенти (ЕС) № 1257/2012 и (ЕС) № 1260/2012 се прилагат по отношение на Италия в съответствие с настоящото решение.
   Член 2
   Информация, която трябва да бъде предоставена от Италия
   1.   Италия уведомява Комисията за мерките, приети в съответствие с член 9 от Регламент (ЕС) № 1257/2012 до датата на прилагане на посочения регламент.
   2.   Италия уведомява Комисията за мерките, приети в съответствие с член 4, параграф 2 от Регламент (ЕС) № 1257/2012 до датата на приемане на посочения регламент или — в случай че Единният патентен съд няма изключителна компетентност в Италия по отношение на европейските патенти с единно действие към датата на прилагане на посочения регламент — до дата, от която Единният патентен съд има подобна изключителна компетентност в Италия.
   Член 3
   Влизане в сила и дата на прилагане на регламенти (ЕС) № 1257/2012 и (ЕС) № 1260/2012 в Италия
   1.   Регламенти (ЕС) № 1257/2012 и (ЕС) № 1260/2012 влизат в сила в Италия в деня след деня на публикуването на настоящото решение в Официален вестник на Европейския съюз.
   2.   Регламенти (ЕС) № 1257/2012 и (ЕС) № 1260/2012 се прилагат за Италия от датата на влизане в сила на Споразумението за Единен патентен съд.
   Член 4
   Влизане в сила
   Настоящото решение влиза в сила в деня след деня на публикуването му в Официален вестник на Европейския съюз.
   
      Съставено в Брюксел на 30 септември 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 76, 22.3.2011 г., стр. 53.
   
      (2)  Регламент (ЕС) № 1257/2012 за осъществяване на засилено сътрудничество в областта на създаването на единна патентна закрила (ОВ L 361, 31.12.2012 г., стр. 1).
   
      (3)  Регламент (ЕС) № 1260/2012 за осъществяване на засилено сътрудничество в областта на създаването на единна патентна закрила по отношение на приложимите правила за превод (ОВ L 361, 31.12.2012 г., стр. 89).